text: Gode råd før stormen kommer
  08 december 2011 kl. 13.21
  Du kan selv forebygge stormskader på dit eget eller naboens hus eller bil. Falck har opstillet seks gode råd om, hvad du kan gøre, før stormen kommer.
  Når Falck bliver kaldt ud efter en storm, er det typisk for at dække af efter afblæste tagsten, for at fjerne væltede træer fra større eller mindre veje eller for at rydde op efter skader forårsaget af eksempelvis havetrampoliner, der er fløjet sig en tur
  
  Gennemgå hus og have
  - Derfor er det en god idé generelt at gennemgå hus og have, inden vinden for alvor tager fat. Er der nogle tagsten eller tagplader, der ligger løst eller skævt, skal de sættes ordentligt fast eller skiftes. Det er også en god idé at lukke døre og vinduer, både i huset, garagen, skuret og drivhuset, helt til, så de ikke risikerer at blæse op og eventuelt få knust ruder, siger redningschef hos Falck Heino Svenningsen, tidligere Kolding.
  
  Løse genstande
  Han peger på, at løse genstande kan være farlige: Haveredskaber, havemøbler, børnenes legetøj og ikke mindst havetrampoliner kan flyve langt, når vinden får fat. 
  - Især havetrampoliner kan være farlige, hvis et vindstød får fat i dem. De kan flyve hen over huse og biler og være årsagen til store skader på dyr eller huse - og i værste fald mennesker. Derfor er det en god idé enten at sætte hele trampolinen inden for i skuret eller garagen -  eller tage selve springdugen af for at minimere risikoen, forklarer redningschefen hos Falck Heino Svenningsen.
  
  Værst på vestkysten
  DMI har varslet storm over Danmark fredag. Dog primært på vestkysten. På østkysten skulle vinden ikke komme over "stormende kuling". Men ét kraftigt vindstød kan være nok...
  
  De 6 gode Falck-råd
  ? Følg vejrudsigten for dit lokalområde
  ? Tjek huset og haven for at sikre eller fjerne alle løse genstande
  ? Sæt løse tagsten ordentligt fast eller udskift dem
  ? Tjek træer og grene for, om de er i fare for at vælte eller knække
  ? Hold tagrender, nedløbsrør og kælderskakt fri for blade, grene og snavs
  ? Glem ikke sommerhuset ? tjek op på det før og efter stormen
  